Diari Oficial de la Generalitat Valenciana


Sumari del DOGV 5164, del 28-12-2005 (2005/14825)

ORDRE de 10 de novembre de 2005, de la Conselleria de Benestar Social, per la qual es convoquen beques per a la realització de cursos d'idiomes, destinades a jóvens treballadors.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   5164

Data del DOGV
:   28-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14685


Data del document
:   05-12-2005

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * Institut Valencià de la Joventut Generalitat Jove
    * assignació per estudis
    * ensenyament d'idiomes
    * ajuda pública
    * llengua estrangera
    * treballador jove
    * suport econòmic

ORDRE de 10 de novembre de 2005, de la Conselleria de Benestar Social, per la qual es convoquen beques per a la realització de cursos d'idiomes, destinades a jóvens treballadors. [2005/X14174]
  
La Generalitat Valenciana, a través de la Conselleria de Benestar Social, considera que és necessari facilitar als jóvens el coneixement d'idiomes, per a afavorir la seua formació i inserció sociolaboral i fomentar la mobilitat dels jóvens, especialment en l'àmbit de la Unió Europea, i contribuir al perfeccionament de diverses llengües mitjançant la subvenció d'ajudes a l'estada en països d'origen. En este marc, l'Institut Valencià de la Joventut (IVAJ) promou, des de fa diversos anys, l'aprenentatge d'anglés a la República d'Irlanda i al Regne Unit de la Gran Bretanya, i de francés a França, per mitjà del programa Eurocursos, adreçat a jóvens que cursen estudis d'Educació Secundària en centres escolars de la Comunitat Valenciana.
  
Davant de la importància que té el coneixement d'altres idiomes, i amb l'objecte d'afavorir el desenvolupament integral dels jóvens, i contribuir al seu respecte per la diversitat cultural, i també facilitar la seua inserció laboral i social, es va considerar important ampliar el suport que es presta des de la Generalitat Valenciana al perfeccionament del coneixement d'idiomes per part dels jóvens, i es va establir l'any 2005 una nova modalitat de beques adreçada als jóvens treballadors que dediquen part del seu temps a l'estudi d'idiomes.
  
Les beques per a l'estada i la realització de cursos d'idiomes es gaudiran l'any 2006, i permetran a jóvens treballadors el perfeccionament de l'idioma que estiguen estudiant en una escola oficial d'idiomes de la Comunitat Valenciana, o que n'hagen acabat l'estudi durant el curs anterior. Els mateixos jóvens triaran el lloc de realització dels cursos, tot optant entre les possibilitats que ofereix anualment l'Institut Valencià de la Joventut a través de TURIVAJ.
  
Per això, i en virtut de les atribucions que em confereix l'article 35 de la Llei 5/1983, de 30 de desembre, del Govern Valencià i d'acord amb el que estableix l'article 47.11 del Decret Legislatiu de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat Valenciana,
  
ORDENE
  
Primer
  
Convocar beques per a la realització de cursos d'idiomes durant l'any 2006 i aprovar les bases generals que regiran la dita convocatòria i que s'inclouen com a annex I, i també el model de sol·licitud que figura com a annex II a la present ordre.
  
Segon
  
Les beques es finançaran a càrrec del capítol IV del pressupost de despeses de l'IVAJ per al 2006 fins a un màxim de 50.000 €. L'eficàcia de la present convocatòria quedarà condicionada a l'existència, en el pressupost de l'Institut Valencià de la Joventut per a l'any 2006, de crèdit adequat i suficient. A este efecte, una vegada aprovats els pressupostos de l'exercici 2006, es publicarà en el Diari Oficial de la Generalitat Valenciana una resolució del director general de l'Institut Valencià de la Joventut en què es determine la línia pressupostària i la quantia global màxima que servirà de suport a les beques que es convoquen.
  
Tercer
  
El director general de l'IVAJ és l'òrgan competent per a la resolució d'esta convocatòria.
  
DISPOSICIONS FINALS
  
Primera
  
S'autoritza el director general de l'Institut Valencià de la Joventut perquè, en l'àmbit de les seues competències, adopte les mesures i les instruccions necessàries per al desplegament i l'aplicació d'esta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra esta ordre, que posa fi a la via administrativa, podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
Potestativament, podrà interposar-se recurs de reposició, davant la Conselleria de Benestar Social, en el termini d'un mes comptador a partir de l'endemà de la publicació d'esta ordre, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 10 de novembre de 2005
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Bases de la convocatòria
  
Primera. Convocatòria
  
1. Es convoquen 50 beques per a la realització de cursos d'idiomes durant l'any 2006.
  
2. Les beques, adreçades a jóvens treballadors, estudiants de cicle superior en escoles oficials d'idiomes de la Comunitat Valenciana o que l'hagen finalitzat en el curs acadèmic 2004-2005, correspondran als idiomes que s'indiquen a continuació:
  
Opció Idiomes Nombre de beques
  
1 Alemany 7
  
2 Francés 6
  
3 Anglés 25
  
4 Àrab, xinés, grec,
  
 italià, portugués i rus 12
  
3. Les beques consistiran en el fet que l'IVAJ es farà càrrec del pagament de fins a un 80% de l'import del curs, sense que puga superar, en cap cas, la quantitat de 1.000 €.
  
4. El curs d'idiomes objecte de la beca haurà de reunir les condicions següents:
  
4.1. Estar inclòs en la relació de cursos d'idiomes que ofereix l'IVAJ, a través de TURIVAJ.
  
Posat cas que en la dita relació de cursos no existira oferta per a les dates o l'idioma sol·licitat, el beneficiari podrà realitzar una proposta de curs que serà sotmesa a l'aprovació de l'IVAJ i que, en tot cas, haurà de reunir la resta dels requisits que preveu la present Ordre.
  
4.2. Tindre una durada de tres setmanes i un nombre mínim de 15 hores de classe o de 20 lliçons setmanals.
  
4.3. Començar almenys un mes després de la data de publicació de la resolució i finalitzar abans del 30 de novembre de 2006.
  
5. Les despeses de transport des del seu domicili fins al lloc de realització del curs seran a càrrec dels beneficiaris, i qualsevol altra despesa que no estiga expressament inclosa en les condicions del curs seleccionat.
  
6. Els beneficiaris que siguen titulars del Carnet Jove o del Carnet +26 tindran dret al descompte corresponent, que s'aplicarà sobre el preu total del curs.
  
Segona. Requisits dels sol·licitants
  
1. Podran sol·licitar estes beques els jóvens que complisquen els requisits següents:
  
a) Residir a la Comunitat Valenciana.
  
b) Tindre complits els 20 anys i no haver complit els 31 anys.
  
c) Trobar-se en alguna de les situacions següents:
  
- Haver obtingut el certificat de cicle superior de l'idioma sol·licitat, expedit per una escola oficial d'idiomes, l'any acadèmic 2004/2005.
  
- Haver aprovat, durant el curs acadèmic 2004/2005, 4t curs de l'idioma sol·licitat, i estar matriculat de 5t curs del mateix idioma, en una escola oficial d'idiomes de la Comunitat Valenciana, l'any acadèmic 2005/2006.
  
- Haver aprovat, durant el curs acadèmic 2004/2005, el cicle elemental de l'idioma sol·licitat i estar matriculat de 4t curs del mateix idioma, en una escola oficial d'idiomes de la Comunitat Valenciana, l'any acadèmic 2005/2006.
  
d) Haver obtingut, durant l'any 2004, uns ingressos mínims propis de 1.900 €, sense superar la quantitat màxima de 18.000 €, tret que la persona sol·licitant tinguera a càrrec seu un o més menors, i en este cas la quantitat màxima serà de 21.000 €.
  
En el cas de sol·licitants casats o que figuren inscrits en el Registre d'Unions de Fet de la Comunitat Valenciana, en els termes que estableix la Llei 1/2001, de 6 d'abril, de la Generalitat Valenciana, es consideraran conjuntament els ingressos d'ambdós membres de la parella i els ingressos mínims conjunts necessaris seran de 3.000 €, i els màxims, de 27.000 €.
  
2. Per a la determinació dels ingressos a què fa referència l'apartat d) del punt anterior, i de conformitat amb la normativa reguladora de l'impost sobre la renda de les persones físiques, en la redacció donada per la Llei 46/2002, es tindrà en compte la renda de l'exercici 2004, que s'obtindrà per mitjà de la suma de la part general de la renda del període impositiu amb la part especial de la renda del període impositiu. En cap cas no es tindran en compte els saldos negatius de guanys i pèrdues patrimonials corresponents a exercicis anteriors.
  
Per a la determinació dels ingressos d'aquells sol·licitants que, tot obtenint ingressos propis, no estiguen obligats a declarar i no hagen sol·licitat la devolució, s'utilitzarà el mateix procediment.
  
3. L'IVAJ sol·licitarà d'ofici a l'Agència Estatal d'Administració Tributària, sempre que els participants en la present convocatòria hagen prestat la seua conformitat expressa en el model de sol·licitud que s'inclou en l'annex II, la informació fiscal necessària per a comprovar el compliment dels requisits econòmics exigits en les presents bases. Tot això sense perjuí del dret que assisteix a l'IVAJ per a sol·licitar a les persones interessades l'ampliació, l'aclariment o el subministrament de qualsevol dada o document necessari per a verificar el compliment dels dits requisits.
  
4. Els sol·licitants hauran de reunir tots els requisits fixats en la data de finalització del termini de presentació de sol·licituds.
  
Tercera. Sol·licituds i documentació
  
1. Cada sol·licitant haurà de presentar, degudament emplenat, un únic imprés de sol·licitud, d'acord amb el model que figura en l'annex II. S'hi haurà d'indicar l'idioma o idiomes per als quals sol·licita beca, per ordre de preferència i sempre que es reunisquen els requisits exigits per a cada idioma.
  
2. L'imprés normalitzat de sol·licitud també estarà a disposició dels sol·licitants a les seus de l'IVAJ d'Alacant (rambla de Méndez Núñez, 41, 03187), de Castelló de la Plana (carrer dels Orfebres Santalínea, 2, 12693) i de València (carrer de l'Hospital, 2-baixos, València, 46559), o bé s'hi podrà accedir a través de la pàgina web de l'IVAJ, adreça: www.ivaj.es
  
3. Juntament amb la sol·licitud, s'haurà d'aportar la documentació següent:
  
3.1. Identificació i residència:
  
a) DNI en el cas d'espanyols
  
b) Document d'identitat o passaport nacional vàlid en vigor, en el cas de nacionals dels estats membres de la Unió Europea o d'altres estats que formen part de l'Acord sobre l'Espai Econòmic Europeu inclosos en els supòsits que preveu l'article 6.1 del Reial Decret 178/2003, de 14 de febrer.
  
c) Targeta de residència a Espanya en la resta de casos.
  
d) Certificat d'empadronament en un municipi de la Comunitat Valenciana.
  
3.2. Acreditació acadèmica
  
- Certificació acreditativa de trobar-se en alguna de les situacions indicades en el punt 1.c) de la base segona.
  
- Certificació en què s'indique la nota obtinguda en el cicle superior, els que l'hagen acabat, o en el cicle elemental.
  
Eixes certificacions seran expedides per la secretaria de l'escola oficial d'idiomes on hagen obtingut la corresponent titulació i/o en què estiguen matriculats.
  
3.3. Autorització expressa ?que figura en l'apartat D del formulari de sol·licitud- perquè l'IVAJ sol·licite d'ofici a l'Agència Estatal de l'administració Tributària la informació fiscal corresponent a l'exercici 2004 del sol·licitant.
  
3.4. Documentació acreditativa de la situació del sol·licitant posat cas que tinguera a càrrec seu un o més menors, que fóra casat, que figurara inscrit en el Registre d'Unions de Fet de la Comunitat Valenciana (carrer de l'Historiador Chabás, 2, de València; carrer Major, 78, de Castelló, i avinguda del Dr. Gadea, 10, d'Alacant) o que n'haguera sol·licitat la inscripció abans de l'acabament del termini de presentació de sol·licituds, encara que en este cas la resolució que es dicte quedarà condicionada a l'efectivitat de la dita inscripció abans de materialitzar-se l'ajuda.
  
4. Tota la documentació sol·licitada en l'apartat anterior que no siga original, haurà de ser confrontada. En cas contrari, es considerarà no presentada, després del previ requeriment d'esmena, de conformitat amb el que estableix la base cinquena de la present ordre.
  
Quarta. Presentació de sol·licituds
  
1. El termini de presentació de sol·licituds s'iniciarà l'endemà de la publicació d'esta ordre en el Diari Oficial de la Generalitat Valenciana i finalitzarà el 27 de gener de 2006. La presentació d'una sol·licitud fora de termini en determinarà la no'admissió.
  
2. Les sol·licituds, adreçades a l'Institut Valencià de la Joventut, podran presentar-se al Registre General de l'IVAJ de València (carrer de l'Hospital, 11, València, 46294), als registres de les unitats territorials de l'IVAJ d'Alacant (rambla de Méndez Núñez, 41, 03335) i de Castelló (carrer dels Orfebres Santalínea, 2, 12685), i en tots aquells llocs que preveu l'article 38.4 de la Llei 30/92 de 26 de novembre de Règim Jurídic de les Administracions Públiques i del Procediment Administratiu Comú.
  
3. En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1.829/1999, de 3 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. Posat cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al registre d'entrada de l'Institut Valencià de la Joventut.
  
Cinquena. Tramitació i esmena
  
1. La instrucció del procediment correspondrà al Servei de Participació, Activitats i Productes de l'Institut Valencià de la Joventut, que, en qualsevol moment, podrà demanar a la persona sol·licitant l'aportació addicional de tots els documents o dades aclaridores que es consideren necessaris per a l'examen de la sol·licitud presentada.
  
2. Quan les sol·licituds presentades, dins del termini d'esta convocatòria, no reuniren els requisits exigits o no aportaren tota la documentació relacionada en la base tercera, es requerirà les persones interessades perquè, de conformitat amb l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en el termini de deu dies, esmenen i presenten els documents sol·licitats; en cas contrari, es considerarà que han desistit de la seua sol·licitud, després de la resolució prèvia, que haurà de ser dictada en els termes que preveu l'article 42 de l'esmentada Llei.
  
3. Els documents sol·licitats ?originals o còpies degudament confrontades- es presentaran als llocs i en la forma indicats en els punts 2 i 3 de la base quarta.
  
4. En cas d'enviament per correu certificat, la presentació de la documentació en l'oficina de correus corresponent es farà d'acord amb el que disposa l'article 31 del Reial Decret 1.829/1999, de 3 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. Posat cas que la documentació no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al registre d'entrada de l'Institut Valencià de la Joventut.
  
Sexta. Exclusions i incompatibilitats
  
1. Quedaran desestimades les sol·licituds d'aquelles persones que no complisquen algun o alguns dels requisits inclosos en la base segona.
  
2. No podran accedir a estes beques les persones que hagen gaudit d'alguna beca d'idiomes a l'estranger concedida per la Generalitat Valenciana o per altres administracions públiques per a l'estudi del mateix idioma, en els últims tres anys.
  
Serà incompatible el gaudi, durant l'any 2006, d'una altra beca de semblants característiques a les oferides en la present convocatòria. A este efecte, l'Institut Valencià de la Joventut es reserva la facultat de contrastar les dades aportades per cada sol·licitant amb les que posseeixen les administracions públiques.
  
3. Posat cas que es detectara, en qualsevol moment del procediment, falsedat en les dades de la persona sol·licitant o en la documentació aportada, es procedirà a la revocació de la beca. Si ja ha sigut gaudida, es reclamarà l'import de la beca concedida i s'iniciaran les accions que es consideren oportunes, de conformitat amb el que preveu la normativa vigent.
  
Setena. Valoració i puntuació de les sol·licituds
  
1. La puntuació de les sol·licituds s'obtindrà atenent els criteris de valoració del coneixement de l'idioma sol·licitat i de la situació socioeconòmica; correspondrà un 50% a cada criteri i la puntuació màxima possible serà de 40 punts.
  
2. La valoració del coneixement de l'idioma donarà lloc a les puntuacions següents:
  
Nota final del cicle superior de l'idioma sol·licitat:
  
- Suficient o apte: 14 punts
  
- Bé: 16 punts
  
- Notable: 18 punts
  
- Excel·lent: 20 punts
  
Nota final de 4t curs de l'idioma sol·licitat:
  
- Suficient o apte: 9 punts
  
- Bé: 11 punts
  
- Notable: 13 punts
  
- Excel·lent: 15 punts
  
Nota final del cicle elemental de l'idioma sol·licitat:
  
- Suficient o apte: 4 punts
  
- Bé: 6 punts
  
- Notable: 8 punts
  
- Excel·lent: 10 punts
  
3. Per a la valoració de la situació econòmica es tindrà en compte el que estableixen els punts 2 i 3 de la base segona; als sol·licitants casats o inscrits en el Registre d'Unions de Fet de la Comunitat Valenciana, se'ls aplicarà el barem indicat en la columna B, i a la resta de sol·licitants, l'indicat en la columna A:
  
 A B
  
Fins a 3.000 € 4.500 € 20 punts
  
« 3.750 € 5.625 € 19 punts
  
« 4.500 € 6.750 € 18 punts
  
« 5.250 € 7.875 € 17 punts
  
« 6.000 € 9.000 € 16 punts
  
« 6.750 € 10.125 € 15 punts
  
« 7.500 € 11.150 € 14 punts
  
« 8.250 € 12.375 € 13 punts
  
« 9.000 € 13.500 € 12 punts
  
« 9.750 € 14.625 € 11 punts
  
« 10.500 € 15.750 € 10 punts
  
« 11.250 € 16.875 € 9 punts
  
Fins a 12.000 € 18.000 € 8 punts
  
- 12.750 € 19.125 € 7 punts
  
- 13.500 € 20.250 € 6 punts
  
« 14.250 € 21.375 € 5 punts
  
« 15.000 € 22.500 € 4 punts
  
« 15.750 € 23.625 € 3 punts
  
« 16.500 € 24.750 € 2 punts
  
- 17.250 € 25.875 € 1 punt
  
4. Prèviament a l'aplicació del barem, es restarà la quantitat de 1.500 € dels ingressos de les persones que acrediten documentalment tindre a càrrec seu un menor d'edat, i de 3.000 €, cas que es tracte de dos o més menors d'edat.
  
5. Si es produeixen empats, s'adjudicaran les beques d'acord amb els criteris següents, i per este ordre:
  
-Major puntuació en el coneixement de l'idioma sol·licitat.
  
-Ordre alfabètic dels cognoms. La lletra d'inici a partir de la qual es comptarà per al desempat serà la que establisca la resolució de la Conselleria de Justícia i Administracions Públiques, per la qual es determina la lletra que fixa l'ordre d'intervenció dels aspirants a les proves selectives que es celebren durant l'any 2006 o, si no n'hi havia, la corresponent a l'any 2005.
  
Octava. Comissió avaluadora
  
1. El director general de l'IVAJ nomenarà una comissió avaluadora per a l'estudi i valoració de les sol·licituds presentades, que estarà integrada per cinc persones al servei de la Generalitat Valenciana, adscrites a l'IVAJ, entre les quals es designarà un/a president/a i un/a secretari/ària.
  
2. El règim jurídic que regularà la dita comissió avaluadora serà el que preveu per als òrgans col·legiats la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució per la qual es determine la composició nominal de la comissió avaluadora es publicarà en el Diari Oficial de la Generalitat Valenciana.
  
4. La comissió avaluadora actuarà d'acord amb els criteris de valoració i de puntuació previstos en les bases de la present convocatòria.
  
5. La comissió avaluadora elevarà, al director general de l'IVAJ, una proposta de resolució que contindrà una relació dels sol·licitants per als quals es proposa la concessió de la beca, i també d'aquells per als quals es proposa la denegació de la subvenció sol·licitada, i s'haurà d'especificar en les conclusions una valoració dels criteris emprats en la seua distribució, d'acord amb el que preveu la base setena de la present ordre.
  
Novena. Adjudicació i publicació
  
1. L'adjudicació de les beques es realitzarà, a la vista de la proposta de la comissió avaluadora, per resolució del director general de l'IVAJ, que es publicarà en el DOGV als efectes que preveuen els articles 59.5 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les beques s'adjudicaran per ordre de puntuació, obtinguda de conformitat amb la base setena. Els sol·licitants que, malgrat reunir tots els requisits, no hagueren obtingut beca, quedaran en llista d'espera en cada una de les opcions sol·licitades.
  
3. Les places que pogueren quedar vacants per renúncies o baixes s'oferiran, per rigorós ordre de puntuació, als integrants de les llistes d'espera. Si, en alguna de les quatre opcions que figuren en la base primera, punt 2, quedaren beques vacants per no haver-se presentat suficients sol·licituds que reuniren els requisits indicats, les dites beques podran incrementar les corresponents a altres opcions.
  
4. El termini màxim per a la resolució de la convocatòria i de la corresponent notificació serà de tres mesos, comptadors a partir de l'endemà del dia en què finalitze el termini de presentació de sol·licituds. Si, transcorregut tal termini, no s'haguera dictat una resolució expressa, les sol·licituds presentades podran considerar-se desestimades, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot això sense perjuí de l'obligació de resoldre i de notificar que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Deu. Obligacions dels beneficiaris
  
1. Les persones adjudicatàries de les beques estaran obligades a:
  
1.1. Presentar al registre d'entrada de l'IVAJ, en el termini d'un mes comptador a partir de l'endemà de la publicació de la resolució d'adjudicació de les beques en el Diari Oficial de la Generalitat Valenciana, la documentació següent:
  
a) Comunicació escrita del lloc, les dates i el centre, d'entre els inclosos en l'oferta de cursos d'idiomes de l'IVAJ (TURIVAJ), en què realitzaran el curs. La dita comunicació es farà en el model que, a este efecte, figure com annex en la resolució d'adjudicació.
  
b) Justificant d'haver efectuat el pagament corresponent a la reserva del curs.
  
1.2. Realitzar l'activitat que ha motivat la concessió de la beca, en les condicions i els terminis establits.
  
1.3. Realitzar, si s'escau, els tràmits necessaris per a l'obtenció de visat o qualsevol altra documentació requerida en el país de destinació.
  
1.4. Assumir totalment les despeses de transport entre el seu domicili i el lloc de realització del curs i qualsevol altra despesa derivada de les activitats que pogueren dur a terme per iniciativa pròpia i que no estiguen incloses en el curs contractat (excursions, entrades a monuments o espectacles, etc.).
  
1.5. Assumir les despeses que s'ocasionaren a l'IVAJ en el cas de no realitzar l'activitat subvencionada, sense haver-ho comunicat prèviament en la forma i els terminis establits en la base tretzena.
  
1.6. Comunicar a l'Institut Valencià de la Joventut la sol·licitud i la concessió d'ajudes, per a la mateixa finalitat, per part d'altres administracions o organismes públics.
  
1.7. Complir les obligacions específiques d'esta convocatòria i totes les que preveu el règim de subvencions i ajudes públiques que siguen aplicables a la present ordre, de conformitat amb el que disposa el text refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.
  
2. Si no s'efectua en el termini previst l'entrega de la documentació indicada en el punt 1.1, s'entendrà que es renuncia a la beca concedida l'any 2006, la qual s'adjudicarà a la persona corresponent de la llista d'espera.
  
3. Qualsevol canvi en el lloc, les dates i el centre triat, haurà de ser comunicat per escrit a l'IVAJ, com a mínim un mes abans del començament de l'activitat inicialment prevista, i ser autoritzat expressament.
  
4. L'incompliment de les anteriors obligacions podrà donar lloc a l'exigència de les responsabilitats que corresponguen, d'acord amb la legislació vigent i de forma especial amb el que disposa el títol VI del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
Onze. Pagament de les beques
  
1. Complits els requisits que preveu l'apartat 1.1 de la base desena, l'IVAJ es farà càrrec del pagament del percentatge del 80% del preu del curs, fins a un import màxim de 1.000 €, d'acord amb el que estableix l'apartat 3 de la base primera.
  
Dotze. Justificació de l'activitat
  
1. Els beneficiaris de les beques hauran de presentar, en el termini màxim d'un mes comptador a partir de l'acabament del curs, la següent documentació original o còpia degudament confrontada:
  
a) Certificat acreditatiu d'haver realitzat amb aprofitament el curs corresponent, emés per l'entitat organitzadora.
  
b) Breu memòria descriptiva de l'activitat realitzada.
  
c) Qualsevol altra documentació que l'IVAJ considere necessària per a la verificació de la correcta realització de l'activitat objecte de la beca.
  
2. La documentació indicada en el punt anterior haurà d'estar emesa en alguna de les llengües oficials de la Unió Europea.
  
Tretze. Renúncies
  
1. Procedirà la devolució de l'import abonat en concepte de reserva, sempre que es renuncie a la beca mitjançant un escrit adreçat a l'IVAJ, presentat com a mínim 30 dies abans del dia de començament del curs.
  
2. Quan la renúncia es faça entre els 30 i els 15 dies anteriors a l'inici del curs, es tornarà el 50% de l'import abonat en concepte de reserva. Si es realitza durant els 15 dies previs a l'inici del curs, no procedirà cap devolució i la persona adjudicatària haurà d'abonar les despeses que, si s'escau, la renúncia haja ocasionat a l'IVAJ.
  
3. Per als supòsits en què, abans de l'inici de l'activitat, la renúncia es produïsca per causa de força major, accident o malaltia greu sobrevinguda al becari o a un familiar fins al segon grau de consanguinitat/afinitat degudament justificats, es reintegrarà la totalitat de l'import abonat en concepte de reserva.
  
Catorze. Revocació de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o organismes públics o privats, tant nacionals com internacionals, podrà donar lloc a la modificació de la resolució de concessió.
  
2. L'incompliment pel beneficiari dels requisits i les condicions que donaren lloc a l'atorgament de l'ajuda, i també la no presentació de la documentació assenyalada en la base desena de la present ordre en el termini establit a este efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de la persona interessada a l'audiència.
  
Quinze. Reintegrament de les quantitats obtingudes
  
1. L'import de les subvencions regulades en estes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions o organismes públics o privats, tant nacionals com internacionals, supere el cost de l'activitat que desplegarà la persona beneficiària.
  
En este cas, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat exercida.
  
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a este efecte en què es garantirà el dret de la persona interessada a l'audiència, en els casos que preveu l'article 37 de la Llei 38/2003, de 17 de novembre, General de Subvencions.
  
Setze. Acceptació de les bases
  
La participació en la present convocatòria implica l'acceptació de les bases que la regulen.